ཆོས་ཉིད་ནམ་མཁའི་ཀློང་མཛོད་ལས༔སྔགས་སྲུང་དབྱིངས་ཀྱི་རྗེ་མོའི་སྲོག་སྒྲུབ་ཙིཏྟ་དམར་འབྱིན་བཞུགས༔༠༠༠༠བརྡ་ཡིག༡༣ན་མོ་གུ་རུ་པདྨ་ཀ་ར་ཡེ༔སྔགས་སྲུང་དབྱིངས་ཀྱི་རྗེ་མོ་ཡི༔སྲོག་སྒྲུབ་ཙིཏྟ་དམར་འབྱིན་ནི༔ལག་ཏུ་ལེན་པའི་རིམ་པ་ལ༔ཟངས་ལྕགས་སྣོད་དུ་དམར་གཏོར་ནི༔རྩེ་ཆུང་མཐོ་གང་ཟུར་གསུམ་བྱ༔རབ་ན་ནལ་བུའི་ཤ་ཁྲག་གིས༔འབྲིང་ན་གྲི་རྒོད་ཁྲག་གིས་བྱུག༔ཐ་ན་སྲོག་ཆགས་ཕོ་ཡི་ཁྲག༔མཚལ་དང་བསྲེས་ཏེ་དམར་པོ་བྱ༔སྐྱེར་ཚེར་སོལ་བས་སྨུག་ནག་བསྒྱུར༔སྙིང་དང་ཞིང་གི་དབྱུག་པས་མཚན༔ཁྲག་རྐོང་སྐྱུ་གུའི་ཚོགས་ཀྱིས་བསྐོར༔མཆོད་རྫས་ཕྱི་ནང་གསང་བ་ཡི༔འབྱོར་ཚོགས་ཅི་རིགས་བཤམས་བྱས་ཏེ༔རང་ཉིད་ལྷ་ཡི་ང་རྒྱལ་གྱིས༔དབྱིངས་ཀྱི་རྗེ་མོ་བསྒྲུབ་པ་ལ༔ཧཱུྃ༔རང་ཉིད་ཡི་དམ་ལྷ་ཡི་མདུན་ས་རུ༔གྲུ་གསུམ་དམར་ནག་མེ་རླུང་འཁྲིགས་པའི་དབུས༔པདྨ་ཉི་ཟླ་བམ་རོའི་གདན་གྱི་སྟེང་༔བྷྱོ་ལས་དཔལ་ལྡན་སྔགས་ཀྱི་སྲུང་མ་ནི༔སྐུ་མདོག་དམར་ནག་ཞིང་དབྱུག་ཙིཏྟ་བསྣམས༔དཔྲལ་བར་མིག་གཅིག་ཞལ་ན་ཚེམས་གཅིག་མ༔ཞབས་གཅིག་གར་གྱིས་དགྲ་བོའི་སྙིང་ཁར་བརྫིས༔འཇིགས་བྱེད་ཆེན་མོ་རལ་པའི་ཐོར་གཙུག་ཅན༔དགྲ་གདོན་བགེགས་ཀྱི་སྲོག་དབུགས་འཕྲོག་པར་བྱེད༔སྨྲ་བཅད་མི་དང་མི་འཕྲད་པར་འབོད་སྔགས་འདི་རྟགས་མ་བྱུང་བར་དུ་འབད༔ཧཱུྃ་མ་མ་ཨེ་ཀ་ཙ་ཏི་ས་མ་ཡ་ཧྲཱིཾ་ཧྲཱིཾ་ཛ་ཛཿཞག་གསུམ་མམ་ལྔའམ་བདུན་དུ་བརྗོད་ཚེ་འཚུབ་མ་ཆེན་པོ་འཁྱོ་བ་དང་༔སྒོ་བརྡུང་བ་དང་༔ཐུག་ཆོམ་ཆེན་པོ་དང་༔བུད་མེད་ཀྱི་ཚོགས་མང་པོ་འདུ་བ་དང་༔དམར་གཏོར་ལ་མེ་འབར་བ་རྣམས་རབ་ལ་མངོན་སུམ་ཞལ་གཟིགས་པ་སོགས་མ་ངེས་པའི་ལྟས་ཆོ་འཕྲུལ་སྣ་ཚོགས་འབྱུང་༔མདོར་ན་རབ་ལ་དངོས༔འབྲིང་ལ་ཉམས༔ཐ་མ་ལ་རྨི་ལམ་དུ་འབྱུང་སྟེ་འགྲུབ༔བཟང་ངན་གང་ལ་རེ་དོགས་དགའ་སྡུག་འཇིགས་སྐྲག་ཡ་ང་བ་ཐམས་ཅད་རོ་སྙོམ་དུ་བཞག་པ་གནད་ཀྱི་ཡང་རྩེའོ༔དམ་རྒྱ་གནད་དང་ལྡན་པས་ཞག་གསུམ་གྱིས༔ངེས་པར་འགྲུབ་སྟེ་འགྲུབ་རྟགས་འབྱུང་འགྱུར་རོ༔དགྲ་བགེགས་གདུག་པ་མ་ལུས་སྒྲོལ་བ་དང་༔ཤམ་བུས་ནཱ་ག་ནན༔པར་པ་ཏ༔མཱ་ར་ཡ་རྦད༔སརྦ་ཛྭ་ར་པྲ་ཤ་མ་ཎི་སྭཱ་ཧཱ༔མཆན།བསྒྱུར་ན་རིམས་ནད་ཀུན་ཀྱང་ཐུབ༔དམིགས་པའི་གཞི་གནད་ཞལ་ཤེས་དག་ལ་བརྟེན༔དགོས་འདོད་ཡིད་བཞིན་འབྱུང་བའི་གནས་ཐོབ་འགྱུར༔བཀའ་སྲུང་གཟའ་བདུད་དུག་གི་སྤུ་གྲིར་གཉེར༔ཐུབ་པར་སྲུངས་ཤིག་བཛྲ་ས་མ་ཡ༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཞེས་པ་འདི་ཉིད་ཁྲག་འཐུང་བདུད་འཇོམས་རྡོ་རྗེ་ལ་རིག་འཛིན་བདུད་འདུལ་རྡོ་རྗེས་ཞལ་མངོན་སུམ་དུ་གཟིགས་ནས་གནང་མཐར་ཟླ་འོད་ནས་བསྐུལ་ངོར་ཕབ་པའོ།།དགེའོ།།དགེའོ།།དགེའོ།།སརྦ་མངྒ་ལཾ།།།།